Шарл Бодлер
Котките

Превод от френски: Пенчо Симов, 1978

chitanka.info

Душите влюбени и учените бледи

обичат котките — могъщи същества,

които много им приличат по това,

че търсят топлина и че са домоседи.

Жадуват знание и пламенна наслада,

покоя търсят те и в бездните дори;

да може гордостта у тях да усмири,

за свой вестител би ги взел, навярно, ада.

Замислени стоят във поза благородна —

големи сфинксове в пустиня неизбродна,

унесени във сън от блянове без край;

блести игрив рояк от искрици магични

по техните тела и златен прах сияй

и влива звезден чар в очите им мистични.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.